**Ускрс у мојој породици**

Ускрс ми је један од омиљених празника и волим то што га прослављам са својом породицом.

Оно што највише волим јесу обичаји пред Ускрс. Петак је дан када фарбамо јаја. Прво јаје које фарбамо је црвене боје и то је „чуваркућа“. Сваке године мењамо стару „чуваркућу“ новом и стављамо је у постоље које правимо моја сестра и ја. Затим фарбамо и друга јаја. Моја сестра и ја напољу скупљамо разне цветиће, листове и гранчице како би њима украсили јаја, а потом помажемо мами и баки око бојења и шарања. Највише волим да украшавам јаја салветама и то је мој део посла. Најлепше украшена јаја одмах изаберемо ми, деца. Годинама уназад помажем и мојој другој баки око фарбања јаја, али ове године не могу због и јако ми је жао због тога.

У недељу је Ускрс, најлепши дан од свих. Тог дана бака меси погачу, тата спрема печење, а мама је већ направила торту. Деда је задужен за салату, а сестра и ја постављамо сто. Празнични ручак је спреман и сви смо заједно за столом. Тада се куцамо јајима и то ми је најзабавније. Свако се куца са сваким, а победник добија сва јаја. Проводимо дан у ужем кругу породице у добром расположењу и забављајући се. Све је испуњено шалом и смехом. Уживам у заједничким тренуцима које проводим са својим најмилијима и јако сам срећна.

Понедељком идемо на ручак код моје друге баке. Тамо дођу и моји тетка и теча и сестра Митра, стриц и стрина и онда сви заједно правимо турнир у куцању јајима. Ове године нећемо моћи да прославимо са њима други дан Ускрса због свега што се дешава у нашој земљи, али надокнадићемо то када све ово прође.

Ускрс је празник када заборављамо на све несугласице и проблеме и када опраштамо једни другима. Сви су тада весели и уживају у тренуцима мира и среће са својим најближима, па тако и ја.

Милица Лазаревић V-3